Jón Þór Hauksson hefur verið ráðinn yfirþjálfari Knattspyrnufélags ÍA en gengið var frá ráðningu hans formlega um helgina . Jón Þór hefur starfað hjá félaginu frá árinu 2008 en hann var þá aðstoðarþjálfari meistaraflokks karla og það haustið tók hann síðan við þjálfun 3. flokks karla . Ári síðar tók Jón Þór við þjálfun 2. flokks karla sem hann stýrði til hausts 2012 . Þá tók hann við afreksþjálfun hjá félaginu sem hann hefur sinnt síðan ásamt því að hafa aðstoðað Þorvald Örlygsson við þjálfun Skagaliðsins nú síðsumars . „ Þetta leggst gríðarlega vel í mig . Ég sé fram á virkilega spennandi tíma , enda um krefjandi og áhugavert starf að ræða . Ég hlakka til að vinna með góðu fólki . Félagið hefur á sínum snærum afar færa þjálfara auk þess sem það býr yfir miklum efnivið , “ segir Jón Þór en hann mun samhliða yfirþjálfarastarfinu sinna áfram afreksþjálfun hjá ÍA .